[{"text_idx": "#000001", "text": "Guraso Elkartea batzordeetan antolatzen da, jarduera-esparruaren arabera: eskola-orduz kanpoko ekintzak, jaiak, zaintza, euskara, jantokia, udalekuak eta abar, eta funtzionamendu orokorraz arduratzen diren hiru kargu daude: Lehendakaria, diruzaina eta idazkaria."}, {"text_idx": "#000002", "text": "Guraso Elkarteak bi finantza-bide nagusi ditu: ikastolako familien bazkidetza-kuota eta erakunde publiko desberdinen diru-laguntzak."}, {"text_idx": "#000003", "text": "Guraso Elkarteak ikastolako gurasoek izan ditzaketen kezkei estaldura ematen die eta ikastolarako jarduera proposamen eta iradokizunak jasotzen ditu."}, {"text_idx": "#000009", "text": "Tokieder ikastolan ikasturtea amaitzean Guraso Elkarteak udalekuak antolatzen ditu. Udalekuak ikastolan bertan egiten dira, kanpoko arduradun talde baten ardurapean eta hainbat jarduera mota egiten dira helburu hezitzaile eta ludikoarekin."}, {"text_idx": "#000010", "text": "Guraso Eskolaren helburua da euren seme-alaben heziketari buruz gurasoek dituzten kezkak, zalantzak eta jakin-minak lantzea, psikologo baten laguntzarekin. Ikasturtean zehar 12-13 saio egiten ditu eta bertako partaide diren gurasoen artean erabakitako gaiak lantzen dira. Tokieder ikastolan hiru Guraso Eskola ditugu: Haur Hezkuntzakoa, Lehen Hezkuntzakoa eta behar bereziak dituzten haurren gurasoena."}, {"text_idx": "#000014", "text": "Guraso Elkarteak, ikastolako zuzendaritza eta irakasleekin batera, ikasturtean zehar hainbat jai antolatzen ditu ikastolako haur eta familientzat:"}, {"text_idx": "#000019", "text": "Ikasturtean zehar beste hainbat gauza egiten ditu Guraso Elkarteak: gurasoen intereseko gaiei buruzko hitzaldiak antolatu, jantoki zerbitzua hobetzeko proposamenak eta ideiak helarazi arduradunari, jolastokia apaintzeko auzolana antolatu, ikastolako erabaki nagusietan parte hartu Ikastolako Kontseiluaren bidez, Denon Eskola Arabako Guraso Elkarteen Federazioaren jardueretan parte hartu, eskola publikoaren alde antolatzen diren ekimenetan parte hartu eta abar."}]